Diari Oficial de la Generalitat Valenciana


Sumari del DOGV 4139, del 30-11-2001 (2001/11082)

ORDRE de 26 de novembre de 2001, de la Conselleria d'Obres Públiques, Urbanisme i Transports, per la qual s'estableixen els criteris de conversió a euros de les tarifes dels serveis públics col·lectius de transport de viatgers competència de la Generalitat Valenciana i es regulen determinats aspectes de l'adquisició i el pagament d'aquestes durant el període de coexistència de les dues monedes.
-------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/o/2001/11/26/(2)/dof/vci/html**

### Dades del document

Número de DOGV
:   4139

Data del DOGV
:   30-11-2001

Secció del DOGV
:   I. DISPOSICIONS GENERALS

Número del document
:   2001/11212


Data del document
:   26-11-2001

Organisme emissor
:   Conselleria d'Obres Públiques,Urbanisme i Transports

Tipus de document
:   Ordre

Descriptors 

:   * ecu
    * transport de viatgers
    * tarifa de transport
    * convertibilitat monetària
    * legislació
    * transport públic

ORDRE de 26 de novembre de 2001, de la Conselleria d'Obres Públiques, Urbanisme i Transports, per la qual s'estableixen els criteris de conversió a euros de les tarifes dels serveis públics col·lectius de transport de viatgers competència de la Generalitat Valenciana i es regulen determinats aspectes de l'adquisició i el pagament d'aquestes durant el període de coexistència de les dues monedes. [2001/11897]
  
La posada en circulació de l'euro a partir del pròxim 1 de gener de 2002 requereix que tots els preus que hagen de pagar els usuaris dels serveis públics regulars d'ús general de viatgers estiguen indicats en la nova moneda.
  
Pel que fa als serveis regulars d'ús general, de transport de viatgers per carretera, en el paràgraf 2 de l'article 87 del Reglament de la Llei d'Ordenació dels Transports Terrestres, es regula per a aquests serveis que, en els supòsits en què el règim tarifari de les concessions s'establisca mitjançant tarifa viatgers-quilòmetre, "el preu del bitllet per a cada trajecte serà el resultant de multiplicar la tarifa base establida per la distància en quilòmetres entre els punts d'origen i destinació, i es podrà aplicar, si és procedent, els arredoniments autoritzats. Podrà, així mateix, en els dits supòsits, preveure's un mínim de percepció qualsevol que siga la distància recorreguda".
  
En l'Ordre de 14 de març de 2001, de la Conselleria d'Obres Públiques, Urbanisme i Transport, es regula l'última revisió de tarifes dels serveis públics regulars permanents d'ús general de transport de viatgers per carretera competència de la Generalitat Valenciana, s'estableixen els mínims de percepció vigents i els criteris d'arredoniment dels bitllets i de l'elaboració dels quadres de preus.
  
El fet que el càlcul del preu dels bitllets d'aquests serveis requerisca d'operacions intermèdies i d'arredoniment final, així com, si és procedent, de l'addició prèvia del cànon d'estacions d'autobusos, aconsella concretar i aclarir el procediment per a la seua transformació en euros, de forma que es garantisca l'equivalència dels preus en les dues monedes i es respecte el criteri d'arredoniment del preu final del bitllet a múltiples de la moneda en curs que facilite el pagament d'aquests, a l'interior dels autobusos i en les màquines expenedores automàtiques, com es realitzava fins ara.
  
D'altra banda, l'article 67 de Llei 14/2000, de 29 de desembre, de Mesures Fiscals, Administratives i d'Ordre Social, ha modificat l'article 4, apartat dos, de la Llei 46/1998, de 17 de desembre, sobre Introducció de l'Euro, i es redueix a dos mesos el període de coexistència de les dues monedes, i la pesseta conservarà el seu valor de canvi fins al 28 de febrer de 2002.
  
En la major part dels serveis regulars d'ús general de transport de viatgers per carretera, tant en l'àmbit interurbà com en el metropolità, els usuaris paguen el preu del bitllet quan pugen a l'autobús, i els conductors dels autobusos realitzen també la funció de cobrador; i tindrà especial rellevància en el temps de duració del viatge el temps de parada dedicada a realitzar el pagament/cobrament dels corresponents bitllets, la quantia monetària del qual depén de la seua distància quilomètrica. Funcionament semblant es produeix en els transports de viatgers per ferrocarril en les línies de FGV, amb parades obertes, sense estacions i taquilles.
  
Per tant, als normals problemes que planteja la introducció d'una nova unitat monetària i de compte en el normal funcionament dels serveis públics col·lectius de viatgers, cal afegir els que es puguen derivar de la doble circulació monetària, i que serà necessari abordar una sèrie de mesures que garantisquen, durant aquest període transitori, el bon funcionament dels serveis que consisteixen en el compliment d'horaris i temps del viatge.
  
Per tant, ja que es tracta d'un transport que té caràcter de servei públic titularitat de l'administració, es considera necessari establir, en aplicació de l'apartat 1 de l'article 69 de la Llei 16/1987, de 30 de juliol, d'Ordenació dels Transports Terrestres, les condicions per a la seua utilització durant el mencionat període transitori.
  
En virtut d'això, i tenint en compte el que preveu l'article 7 del Decret 110/2000, de 18 de juliol, del Govern Valencià, pel qual s'aprova el Reglament Orgànic i Funcional de la Conselleria d'Obres Públiques, Urbanisme i Transports, en relació amb l'article 35 de la Llei 5/1983, de 30 de desembre, de Govern Valencià,
  
ORDENE
  
CAPÍTOL I
  
Criteris per a l'elaboració dels quadres de tarifes dels serveis públics regulars permanents d'ús general de transport interurbà i metropolità de viatgers per carretera, competència de la Generalitat Valenciana.
  
Article 1. Equivalència i arredoniment dels mínims de percepció
  
1. Les concessions que tenen establit el mínim de percepció en 115 pessetes, equivalent a 0,69 euros, podran arredonir-lo, per excés, a múltiples de 5 cèntims d'euro, sempre que hagen procedit a la modificació del seu títol concessional per haver-se acollit a la possibilitat que establí la disposició addicional segona de la Llei 9/1999, de 30 de desembre, de Mesures Fiscals, de Gestió Administrativa i Financera i d'Organització de la Generalitat Valenciana.
  
2. Les concessions que tenen establit el mínim de percepció en 125 pessetes equivalents a 0,75 euros, només arredoniran, per excés o per defecte, a múltiples de cinc cèntims d'euro, el mínim de percepció per als usuaris majors de 65 anys quan se'ls aplique reduccions.
  
3. Els arredoniments per excés a múltiples de cinc cèntims d'euro no es consolidaran com a part integrant de la tarifa, i seran absorbits per futurs increments d'aquesta, en el càlcul dels quals no en formaran part.
  
Article 2. Procediment per a la conversió a l'euro de les tarifes
  
1. L'actual tarifa partícip empresa de cada concessió (tarifa base), expressada en pessetes viatger-quilòmetre amb quatre decimals, es converteix a euros, i s'efectua l'arredoniment per excés o per defecte al sisé decimal més pròxim. A aquesta tarifa partícip empresa se li aplica l'impost sobre el valor afegit i s'obté la tarifa total o tarifa usuari expressada en euros viatger-quilòmetre amb cinc decimals.
  
2. L'administració comunicarà d'ofici per a cada una de les concessions aquesta tarifa usuari, i els concessionaris confeccionaran els seus corresponents quadres de preus que la multiplicaran pel nombre de quilòmetres de cada un dels trajectes. El preu final (preu del bitllet per trajecte) s'expressarà en euros amb dos decimals, i s'arredoneixen per excés o per defecte a múltiples de cinc cèntims d'euro. Quan hi haja trajectes amb origen o destinació en estacions d'autobusos, s'addicionarà el corresponent cànon convertit a euros abans de l'arredoniment final del preu del bitllet.
  
Aquests quadres s'hauran d'elaborar de forma diferenciada per a la tarifa reduïda aplicada a usuaris majors de 65 anys.
  
3. Els quadres de preus de cada concessió seran sotmesos a l'aprovació dels serveis territorials de la Direcció General de Transports de la Conselleria d'Obres Públiques, Urbanisme i Transports.
  
CAPÍTOL II
  
Mesures relatives al pagament de bitllets o títols de transport en els serveis públics col·lectius de transport interurbà o metropolità de viatgers, competència de la Generalitat Valenciana
  
Article 1. Mesures especials per al període de doble circulació de moneda
  
En els serveis objecte d'aquesta ordre i durant el període comprés entre l'1 de gener i el 28 de febrer de 2002, els usuaris, quan adquirisquen els bitllets o els títols de transport a l'interior dels vehicles hauran de:
  
a. Pagar el seu preu en euros o en pessetes, i no admetran els pagaments que combinen les dues monedes (pagaments mixtos).
  
b. Pagar el seu preu exacte quan el pagament es realitze en pessetes.
  
c. Pagar amb monedes o bitllets d'euro que no requerisquen devolucions superiors o iguals a 10 euros.
  
Article 2. Informació als usuaris
  
1. Els quadres de preus dels serveis objecte d'aquesta ordre estaran sempre exposats de forma que es facilite la seua visió pels usuaris en el lloc on s'adquiriren els bitllets o els títols de transport, siga en la taquilla o a l'interior del vehicle.
  
2. Des del 15 de desembre de 2001 i fins al 28 de febrer del 2002, s'hauran d'exposar conjuntament els quadres autoritzats en pessetes i els autoritzats en euros, així com, les mesures especials contingudes en l'article 1 del present capítol.
  
DISPOSICIÓ DEROGATÒRIA
  
Queden derogades les disposicions d'igual o inferior rang que s'oposen al contingut de la present ordre.
  
DISPOSICIONS FINALS
  
Primera
  
Es faculta el director general de Transports per a dictar les instruccions o resolucions que resulten necessàries per al desenvolupament, la interpretació i l'aplicació de la present ordre.
  
Segona
  
La present ordre entrarà en vigor l'endemà de la seua publicació en el Diari Oficial de la Generalitat Valenciana.
  
Contra la present disposició, que posa fi a la via administrativa, es podrà interposar recurs contenciós administratiu davant de la Sala Contenciosa Administrativa del Tribunal Superior de Justícia de la Comunitat Valenciana, en el termini de dos mesos des de l'endemà de la seua publicació en el Diari Oficial de la Generalitat Valenciana, tot això de conformitat amb el que estableix l'article 107.3 de la Llei 30/1992, de 28 de novembre, de Règim Jurídic de les Administracions Públiques i de Procediment Administratiu Comú, modificada per la Llei 4/1999, de 13 de gener, i l'article 46 de la Llei 29/1998, de 13 de juliol, Reguladora de la Jurisdicció Contenciosa Administrativa.
  
València, 26 de novembre de 2001
  
El conseller d'Obres Públiques, Urbanisme i Transports,


Còpia Permalink ELI